Non barrena, ez eta ideiarik ere: berriro tente aurkitu zenean, «Gure borda» argi berde sarkorrezko letra handiek itsutu zuten Niko.\nJende mordoa pilatzen zen sarreran. Esaten zen, furi-furian zegoen kanpoko talde bat jotzeko zela, eta horren interesean urrutitik etorria zen jendea. Nikok dialekto aldrebesak entzuten bait zituen.\nSartzeko problemak. Artzaiarekin, problemaerdi. Arrazoi onekin, entzuteko gauza zinenei, eta gainerakoei atxumurka, bidea egiten zuen Artzaiak, eta haren gibeletik, beste bostak.\n«Hau da koadrila desberdina -pentsatu zuen Nikok-: eta, hala ere, ondo nago». Pittin bat izutu zen porteroarengana iritsi zirenean.\nArtzaia ez zen oilotu:\n- Hauek -lagunengatik- nerekin heldu dituk.\nEz zuen besterik esan. Porteroak, bazen-ezbazen, pasatzen utzi zituen. Nikok, besteek bezala konpostura gorde nahirik, ez zedin atezaina moskeatu.\nRuizek eta Patxikuk sobera edanda egoteko probak ematen zituzten.\nMunduko gauzen errematia\ndakar azken juiziyuak,\nauts biurtuta utziko ditu\nerri ta palaziyuak,\nNikok lurrean -ispiluzkoa zen eta- ikusi zuen bere burua. «Ni, horren edanik ez nago», atera zuen konklusioa.\nTxanpaña erruz isurtzen zen. Denak ziren kopak eta botilak, denak ezpain busti sensualak. Ezpain haien atzetik begiak joaten zitzaizkion Nikori, eta pasatu zioten kopatik plazerraren printzipea bailitzan gozatu zuen.\nArtzaiak ere jotzen zion orain txanpañari, sagardorik ez zitzaion gelditzen eta.\n- Gainera -esaten zuen- hau perfektamente konpatiblea duk!\n- Ordu honetan... -esan zuen Xelmok, bixi-bixi.\n- Ordu honetan, horretan eta hartan! -Artzaiak ez zuen bat ere barkatzen.\n- Gora San Fermin! -Patxikuren pentsamentuen haria beste nonbaitetik joaki antza zenez.\n- Behera Patxikutarrak!\nPista zabala zegoen dantzarako. Baina ez zegoen pista non hasten zen esaterik, punta batetik bestera mutilak eta neskak, dantza arrimatuak eta askatuak, edantzaleak eta amorosoak, denak nahasten bait ziren iskanbila batean.\nNikok ere astintzen zuen hezurreria, sekulako adiskidetasuna sentituz, zirrimirri neskekin batez ere.\nBati polliki begiratu ziolako, hura zas!, harekin gelditu zen, eta Nikok, ez gustatu arren, jokua segitu zion, martxa ona bait zeraman. Gehiegisko enamoratzen ari zitzaiolakoan, gero, hura utzi eta beste talde batera jo zuen.\n«Hori da ipurdia hori!», pentsatu zuen neska batenaz. Izan ere, toke berezia ematen bait zion neska hark bere ipurdiari Nikoren aurrean. Nikok desiratu zuen ipurdi hura, biziro desiratu, eta neskaren nortasuna ezagutzearren buelta emanik aurpegira begiratu ziolarik, horra!, Fela bait zen, lehenik hallean eta gero akelarre moduko hartan ikusi zituen hiru sekretarietarik bat.\nFelak bazuen xarma, ezin ukatu, eta musikaren erritmoa ongi, oso ongi jarraikitzen zuen. Nikoren nahi begiez ohartu zelako, irribarre probokatiboa egiten zion, eta ariketa areagotzen.\nHorrela, bereizten eta bereizten besteengandik eta leku iluntxo batera eraman zuen Niko, jenderik ez zegoena. Jenderik ez, eta ohe bat ondo zabala hantxe. Ohean, neska batzu zirela iruditu zitzaion Nikori, baina, bertagotik ikusita, bi neska besterik ez zirela konprobatu zuen, ondoan atorra garbi-garbiak, plantxatu-plantxatuak zituztela. Bi neska haiengan Kolette eta Pilartxo ezagutu zituen, haiek ere desiragarrizko keinuak egiten zizkiotela.\nOheratu zenean, bizkarrez atorra garbien sentitzeak hotzikara jo zion, hain zeuden fresko eta perfumatu.\nLau gorputzak elkartu ziren kalidoki. Nikok eskua luzatuz Koletteren braga azpitik sartu zuen behatza eta gogoko lekuetan barrena hasi zen murgiltzen.\nPilartxo, aho luze zurrutaria, musuz musu ezarri zitzaion, eta txistuz bustiriko muxua eman zion, goxo, gosez, eta Nikok xurgaka xurgaka nabaitzen zion eta oso pozik zegoen, Pilartxoren musuan harrapatua sentituz.\nHartan zirela, Fela gainean etzaten zitzaion -Niko buruz beheiti zen musuka- eta saihetsetatik pasatzen zizkion eskuak, ja ukitzeke, gorputzaren deskargak probokatuz. Geroxeago, lan horri utzi gabe, gerrian eseritzen zitzaion, eta bizkarrean haren hankatarte zabal beroa eta musuan Pilartxoren ahoa, eta Koletteren dardarak. Nikori guzti hura delizioso zitzaion, eta estasis ametsetan galdu zen zeharo.\nLotan zegoela, xuriz jantzitako neska bat bistaurretik paseatzen zitzaiola ikusi zuen. «Hori edertasuna da», pentsatu zuen. Neskak pasiorik gabeko aurpegi dibinoa zeraman. Ile luzea zuen, gorrizta, graziaz bildua kordatan, korda ugari buelta askotakoak, baina puntta denak solte-solteak; belarri erdia ile artean ageri zitzaion; haren kinkiletik hasten zen masaila, beheruntza suabe, eta gero biribiltzen zen aho tikiraino, gorri bizia ahoa, eta sudurra, bi zilanga delizioso, kurba somagaitzak, begi ameslariak, betazalak linea bat besterik ez, goitixeago bekaina, intelijente, eta kopeta, irekia, bat ere zimurrik gabea, bestetan bezala, dena leuna, dena ñabarra, dena armonioso. «Baldin bada edertasunik, hauxe da», pentsatu zuen berriro. Lepo eznea itzuli ziolarik Nikok bihotz partean opresio bat bortitza sentitu zuen.\nItzarri zenean, diskoteka hutsik zegoen. Pasatutako dena bere ametsa izango ote zuen bururatu zitzaion, baina sekretarien usaia nabari zuen gorputzean, eta hasperen bota zuen. Gainera, ohartxo bat aurkitu zuen eskuan, bi hitzok idatzirik: «Kontuz Agirrerekin». Nikok ez zuen jakin zer pentsatu hartaz, eta janzten hasi zen.\nGora-behera haietan amonaren pastak zituen poltsatxoa ez zuen oraino galdua eta, gertaturikoetaz pentsakor, pasta bat atera zuen eta hura jaten hasi.\nGizontxo apala zebilen handik lanean, muebleak eta beste dena ordenean jarriz. Nikok gabon batez agurtu zuen.\n- Gabon edo -erantzun zuen gizontxoak, ez izanagatik. Nikok nahi baldin bazuen, gaua izan zitekeela adieraziz.\n- Pasta bat gura duzu?\n- Bai eskerrik asko -erantzun zuen, ilusio pizka batekin, gizontxoak, eta pasta hartu zion.\n- Aizu, hotela joateko, zer egin behar dut hemendik? -abenturatu zen Niko, gizonak ezagutu zezan bezain hurbil egon zedin esperantzaz.\n- Joateko, ezer ez -erantzun zuen gizontxoak-. Bertan zaude eta.


Glogster by Rafa Garcia - issuu\nAurkibidea 1 Zer da?..................................................................................................3 2 Konturik gabe.......................................................................................3 3 Menu motak..........................................................................................4 4 Web-ean ..........................................................................................4 5 Kontua sortu........................................................................................5 6 Nola erabili...........................................................................................6 6.1 Plantilla...............................................................................................................6 6.2 Testua.................................................................................................................6 6.3 Argazkiak ...........................................................................................................7 6.4 Estilo...................................................................................................................7\n7 Lan batzuen adibideak........................................................................8\n1 Zer da? Glogster sareko web orrialde bat da. Bertan argazkiak hobetu eta beraiekin poster elektronikoak egin ahal daitezke, ondoren korreotik bidaltzeko zure ezagunei. Poster bate egin ahal izateko orrialdeko kontua eduki behar duzu, edo Facebook kontuarekin sartu.\n2 Konturik gabe Glogster ingeles soilik dago, baina oso erabilera intituiboa du, eta ikonoak dituenez, oso erraz ulertzen dira programaren aukerak. Programa pixka bat aztertu nahi badugu Glogster sakon aztertu baino lehen, tresnak probatzeko aukera dugu erregistratu gabe.\n3 Menu motak Berehala, poster batean sartuko gara. Zenbait elementu ditu haiekin jardun ahal izateko, eta zenbait aukera dituen menuak ere baditu.\n4 Web-ean Web orriaren helbidea hurrengoa da:\n5 Kontua sortu Kontua egiteko zenbait pauso eskatzen dizkizu. Lehenengo pausoa: Datu batzuk jarri, adibidez zure kontuaren izena eta pasahitza. Azkenik zure korreora joan behar zara, eta Glogster-ko korreoa ireki eta zure kontua aktibatu.\n6 Nola erabili 6.1 Plantilla Poster berri bat egiteko, lehenengo zure plantilla aukeratu behar duzu.\n6.2 Testua Plantillari testuak gehitu behar zaizkio (izenburua, gaiaâ€Ś).\n6.3 Argazkiak Argazkiak txertatzeko argazkiak pantillara mugitu behar dira, eta bertan lekuz eta tamainaz aldatu ditzakezu.\n6.4 Estilo Azkenik argazkiak hobetu, lekuz aldatu, musika jarri, bideoak txertatuâ€Ś Gauza horiek hurrengo taularekin egin ditzakezu.\n7 Lan batzuen adibideak\nPoster digitalak egiteko horrialde baten aldizkari bat da.


Jarduera osasungarriak sustatzeko 4.400 euroko dirulaguntzak emango ditu Udalak - Leioa - Hiruka.eus\nJarduera osasungarriak sustatzeko 4.400 euroko dirulaguntzak emango ditu Udalak\nErredakzioa 2020-09-07 09:39\nLeioako Udalak bizimodu osasungarriaren eta zahartze aktiboaren eremuan diharduten elkarteentzako dirulaguntza-deialdia egin zuen uztailean, eta orain jakinarazi du nori emango dioten laguntza hori. Lau eskabide jaso dituzte denera, eta laurak onartu dira. Denera, 4.400 euro banatuko zaizkie.\nUdalak 7.000 euroko aurrekontua zeukan laguntza horietarako. Hala ere, proiektu bakoitzari gehienez ere 1.150 euro emango zitzaiola zehazten zuten deialdiaren oinarriek. Lau onuradun baino ez direnez egongo, ez da aurrekontu osoa erabili beharrik izan.\nHauek dira laguntza jasoko duten egitasmoak:\nArnasa Bizkaia: Bizkaiko fibrosi kistikoaren Elkartea, "Leioan Fibrosi Kistikoa duten pertsonei eta haien familiei laguntza integrala emateko" programa aurkeztu duena.\nAHIDA. Bizkaiko arreta- eta hiperaktibitate-arazoak dituzten pertsonen elkartea, "AGHA duten pertsonen eta haien senideen bizi-kalitatea hobetzeko lagunduz" programa gauzatzeko.\nAdimen urritasuna duten pertsonen aldeko GAUDE elkartea, "Biziki: zahartze aktibo eta osasungarriaren alde" proiektuaren bidez.\nASEBIER-Euskadiko Gaixotasun Arraroen Elkartea. Arantza bifidoa eta hidrozefalia, "Osasuna sustatzeko ekintzak" proiektua aurkeztu duena.\nZahartze aktiboa sustatzen dabiltzanei ez ezik, anomalia genetikoak edo gaixotasun arraroak dituztenakaz lan egiten dutenei laguntzea izan da deialdiaren helburua.\nBizimodu osasungarria sustatzeko dirulaguntzak emango dituzte\nErredakzioa uzt 17 Leioa\nBizimodu osasungarria eta zahartze aktiboaren alde lan egiten duten irabazi asmorik gabeko elkarte, fundazio eta gainerako erakundeei zuzendutako d...


Alberto Barandiaran kazetaria, Hekimeneko zuzendari berria - GARA\nAlberto Barandiaran kazetaria, Hekimeneko zuzendari berria\nAlberto Barandiaran (Altsasu, 1964) kazetaria dugu sortu berria den Hekimen Euskal Hedabideen Elkarteko zuzendaria. Ibilbide luzeko kazetaria da Barandiaran: �Euskaldunon Egunkaria�-n eta �Berria�-n hogei urtez lan egin du, eta beste hainbat hedabidetako kolaboratzaile ere izan da.\nHistorian lizentziaduna, Barandiaranek birritan eskuratu du Argia saria (1991n eta 1999an), baita Rikardo Arregi saria ere (1995ean). Besteak beste, �Ez zaigu ahaztu� (Susa, 1998), �Gaizkileen faktoria Hemingway eta euskaldunez bestea� (Euskaldunon Egunkaria, 2000), �Pasionaria� (Elkar, 1998) eta �Veleia afera� (Elkar, 2010) lanak ditu argitaratuta.\nEuskaraz lan egiten duten hedabideen arteko elkarlana sakondu, eta euskararen hiztun komunitateak behar duen eredu komunikatiboa garatzeko sortua da Hekimen. Etorkizuneko erronkak direla eta, zera adierazi du Hekimenek prentsa ohar baten bidez: �Bi urteko lanaren ondoren, Euskal Herriko berrogeita hamar berripaper, eguneroko, aldizkari eta telebista inguruk erabaki dute etorkizuna hobeto asmatuko dutela gogoeta elkarrekin egiten badute, eta norberaren berezitasuna, independentzia eta erronkak aintzat hartuta, krisi garai honetan proiektu komun batzuk adostu daitezkeela�.\nEuskal Herri euskalduna lortzeko, Hekimen osatzen duten hedabideek (horien artean Gararekin batera zabaltzen diren �Gaur 8� eta �Zazpi Haizetara� aldizkariak) pentsatzen dute �komunikabide esparru indartsua behar� dutela.\nBestalde, garbi dute egun, �non erabilera den erronka nagusia, hedabideetan jokatuko dela, neurri handi batean, partida hori. Hurrengo urteetan euskarak hedabideetan izango duen presentziaren araberakoa izango dela etorkizuna�.\nLau dira elkarteak aurreikusitako erronkak: Elkarteko kideen arteko harremana sendotzea; diru laguntza publikoak erabakitzen diren guneetan eragitea eta hitzarmenaren beharra azpimarratzea; publizitate instituzionala eta komertzial bateratuen aukerak aztertzea; eta hedabideen behatokia sustatzea.\n�Ahalegin asko izan dira azken hamarkada hauetan euskaraz lan egiten duten hedabideen artean elkarte bat sortzeko -dio Hekimenek igorritako prentsa oharrak-. Orain da unea. Orain, euskal hedabideek ahots bateratua izango dute gizartearen eta instituzioen aurrean�.


Dolmenen ibilbidea ezagutzeko bisitak — Soraluzeko Udala\nDolmenen ibilbidea ezagutzeko bisitak\nAranzadi Zientzia Elkartearen eskutik hainbat bisita gidatu egingo dira ekainetik urrira bitartean Dolmenen Ibilbidearen paisaia eta balio arkeologikoa ezagutzera emateko.\nDolmenen Ibilbidearen balio arkeologikoa eta geologikoa zein paisaia-balioa ezagutzera emateko doako 8 bisita gidatu antolatu dira. Datorren ekainaren 11n, igandean, ekingo zaie bisitei eta urriaren 7an amaituko dira. 9 kilometroko ibilbide gidatua izango da, Karakaten hasi eta Irukurutzetaraino, eta buelta berriz Karakatera.\nBisita gidatuen eta 2017an aurreikusitako lanen aurkezpena joan zen astean egin zuten Soraluzeko alkateak, Iker Aldazabalek; Bergarako alkateordeak, Maite Agirrek; Elgoibarko kultur zinegotziak, Andrea Arriolak; Aranzadi Zientzia Elkarteko arkeologoak, Jesus Tapiak; eta Debegesako zuzendari orokorrak, Juan Angel Balbasek.\nBisita gidatuak igandez egingo dira, 10:30etik 13:30era. Behin ibilbidea amaituta, gazta, ogia eta sagardoa izango dira dastagarri. Bisita gidatuetan parte hartzeko aldez aurretik izena eman behar da turismo@debegesa.eus helbidera idatziz edo 943 82 01 10 telefonora deituz (Ainara Lasa, Debegesa).\n*Bisita gidatuen datak: ekainak 11, uztailak 2, uztailak 16, uztailak 30, abuztuak 6, abuztuak 20, irailak 10, irailak 24 eta urriak 7.\nAdituen esanetan, Gizaburuako trikuharriaren azken erabilera hori kremazio-erritu batekin lotuta dago, erraustutako giza hezurrak eta zeramikazko ontzi baten zatiak aurkitu baitziren bertan.


6000 metro euskararen alde | Radio Bilbao | Cadena SER\n6000 metro euskararen alde\nEuskal Herriko 12 gazte eta 10 sherpa Himalaian dabiltza hizkuntza gutxituei babesa ematen\n29/10/2018 - 13:57 h. CET\nFelipe Uriarte mendi gidaria buru dela, Euskal Herriko 12 gazte eta 10 sherpa Himalaian dabiltza hilabeteko trekkinga egiten. Oxigenoa euskarari 6000 metroan ere izenpeko prokiektu honek dituen hiru helburu nagusien artean, euskararen erabilera eta mendizaletasuna uztartzea dago. Horrez gain, beste bi xede ditu ekimen honek. Alde batetik herrien arteko elkartasuna bultzatzea eta bestetik hizkuntza gutxituei babesa ematea.\nMikel Fernández Bereziartua\nEkimen hau ez da gazteentzako mendi espedizio batera mugatuko. Sherpa etniako gazteak ere euren hizkuntza minorizatuan hitz egiteko konpromiso sendoarekin abiatu ziren. Asmoa sherpa gazte horiek Euskal Herrira bisitan etortzea da, hemengo gailurretara hizkuntza ekartzera.\nUrriaren 10ean abtiatuta euskararen zazpi lurraldeetako gazteak eta sherpak Nepalen elkartu ziren, Everest mendi inguruan trekkinga egiteko asmoz. Harrezkero Tso mendia gurutzatu dute (5546 metro) eta Thangnag herrira heldu ere (4800 metro). "Egun ederra aurkitu dugu, naiz eta lainoek Makalu ikustea oztopatu diguten. Atzo Lobuchen egon gine (6119 metro)", zion Uriartek Caden SER Euskadin.\nHerrien arteko elkartasuna bultzatzea eta euskararen erabilera uztartzea dira helburuak\nEgunerorako planifikatutako ibilbide eta tontorrez gain, bi hizkuntzen arteko zubiak eraikitzeko asmoz, euskara-xerpa hiztegia sortzen aritu dira espedizioan, eta bi dokumental burutuko dira Himalaiatik ekarritako bideo irudiak baliatuta. Ondo bidean, datorren astean bueltatuko dira euskal gazteak.


Akordioa lortu dute Usurbilgo Ingemar enpresan, bost hilabeteko greba eta gero | LAB SINDIKATUA\nIndustria Zeramika Akordioa lortu dute Usurbilgo Ingemar enpresan, bost hilabeteko greba eta gero\nIngemar enpresako langileek Usurbilgo marmol lantegiaren iraunkortasuna bermatzea lortu dute, borrokaren bitartez. Lortutako akordioaren arabera, 51 langilek jarraituko dute lanean, bideragarritasun plan bat gauzatuko dute, akziodunen batzarrak kapital gehikuntza bat onartuko du eta erakundeek esku hartuko dute proiektuan.\nHauxe da langileen enpresa batzordeak argitaratutako agiria:\nLorturiko akordioaren arabera, lan taldean 51 langilek jarraituko dute lanean, bideragarritasunplan bat gauzatuko da -Usurbilgo ekoizpenjarduera ziurtatzeko-, akziodunen batzak kapital gehikuntza bat onartuko du, eta herri erakundeek esku hartuko dute proiektuan.\nLangileok bagenekien egoera oso zaila zela (2015eko abenduan enpresaren itxiera prestatzen ari ziren), baina ez genuen horregatik etsi. Gu sinetsita geunden INGEMAR, S.A. bideragarria zela ekoizpenaren aldetik, arazoak kudeaketaren eta antolaketaren arlokoak zirela. Ez genuen onartu, inoiz ere, enpresaren itxiera, ezta industria jarduera bukatzea ere. Horregatik, ekainaren 6an greba mugagabe bati ekin genion, eta azaroaren 18ra arte luzatu da, helburu bakar bat genuen gogoan: bideragarritasunplan bat adostea, Usurbilgo lantegiari egonkortasuna ematearren.\nIa lan talde osoak eutsi dio grebari, horrek airean eduki du taldearen jarduera, eta enpresak azkenean proposamenen bat jarri behar izan du mahai gainean. Emaitza akordio on bat izan da, lan taldeak ontzat hartu duena. Orain lasai egon gaitezke berriz ere.\nEnpresa batzordeak borrokari eta irmotasunari esker jarraitzen duela INGEMAR Usurbilen. Izan ere, industria jarduera bertan behera uzteko mehatxuaren aurrean, lozorroan eta egonean geratu beharrean, etorkizunaren aldeko borroka egiteko erabakia hartu zen.\nUsurbilgo INGEMAR, S.A.ko langileen borrokak erakutsi digu non dagoen giltzarria enpresen deslokalizazio saiakerak geldiarazteko, enpresarien erabakiak aldatzeko eta gure industriasarea mantentzeko.\nHala eta guztiz ere, ibili beharreko bidean geratzen zaigun tartea luzea da oraindik. Hori dela eta, enpresa batzordea adi egongo da, eta jarraipen estua egingo du, eraginpeko alderdi guztiek itundutako baldintzak bete ditzaten.


Irurtzungo Orritz dantza taldeak 20. urteurrena bete du — dantzan.eus\nHemen zaude: Hasiera › Hemeroteka › Irurtzungo Orritz dantza taldeak 20. urteurrena bete du\nIrurtzungo Orritz dantza taldeak 20. urteurrena bete du\nOrritz dantza taldeak ostiralean erakutsi zuen, Irurtzungo plazan, dantzatzeko duen trebezia. 20 urte daramatza taldeak jardun horretan eta jarraitzeko asmoa dute.\nIrurtzungo dantzarien hastapenen inguruko datu zehatzik ez omen da, baina gutxienez 40 urte badira dantza talderen bat sortu zela. Talde hauek sortu eta desagertu egin diren arren, azken 20 urteotan Orritz dantza taldea etenik egin gabe aritu da bai dantzan eta baita taldeak bizirik irauteko lanean. Dena dela, taldekideen ustean, ez dira inoiz aitzindariak ahaztu behar. Guztira 100 lagun inguruk osatzen dute, haur, gazte eta guraso. Urritik ekainera aritzen dira lanean, ostiralero elkartzen dira entseatzeko, Irurtzungo eskoletako gimnasioan. Udan emanaldi gehiago izaten dituztenez, noizean behin elkartzen dira.\nGaztetxoenek eskolaz kanpoko ekintza gisa dute dantza eta taldeko hainbat lagun dira horien irakasle. Aurten 20. urteurrena du Orritz taldeak, hasi zenetik etenik egin gabe, eta bide onean dabil euskara eta kulturaren alde egindako apustuan. Jendeari eta kalitateari dagokionez, ez dute kexarik eta aurrerantzean ere taldeak etorkizun oparoa duela uste dute kideek. Dantzariak ez dira soilik Irurtzungoak, inguruko herrietako jendea ere badago, baita Arakilgoak eta Larraungoak ere. Dantzarako beharrezkoa den material guztia gordetzeko Udalak pisu bat utzi zien eta ongi moldatzen dira alde horretatik.\nBeraientzat hain berezia den urteurrena ospatzeko hainbat ekintza antolatu dituzte. Apirilean, urte hauetan dantzan aritu diren guztien argazkiak biltzen dituen erakusketa prestatu zuten, baita gaur egungo jantziak agertzen dituen beste bat ere, eta oroitzapenen bilduma bat osatu zuten. Maiatzean Nafarroako Dantzari Txiki Eguna ospatu zen Irurtzunen eta milaka lagun elkartu ziren. Urrian egingo dute azken 20 urteotan Orritz taldean dantzan aritu diren dantzari guztien bazkaria.\nAurtengo festetan ostiralean plazan aritu ziren dantzan, erraldoi eta buruhandien konpartsarekin batera. Txosna ere jarri dute.\nOrritz taldeaz gain, Irurtzunen beste talde bat ere bada, Iskidi. Hauek Irurtzungo joaldunak dira eta pertsonaia mitologikoak ere ateratzen dituzte Euskal Herriko karriketara. Datorren urtean 10 urte beteko dituzte eta Euskal Herriko joaldunen topaketa antolatzen ari dira. Urte bukaerarako badute proiektu handi bat, egun prestatzen ari direna. Orritz taldeko hainbat lagun Iskidiko kide ere badira, izan ere, Iskidi Orritz taldetik sortutakoa da.\nDantza taldeak bere ibilbideko garai onena bizi ez duen arren, aurrera egingo dute. Duela 10 urte, jende kopuruari dagokionez, egoera hobea bazen ere, pozik daude. Taldean mutil gehiago izatea nahiko lukete, baina dantza talde gehienen arazoa da hori. Dena den, dantzari ohiak eta taldetik kanpoko askoren laguntza jasotzen dute gauzak antolatzeko orduan. Azken finean, Euskal folklorea eta hizkuntza ez galtzea du xede taldeak.\nAtzerrira hainbat bidaia egin dituzte; Alemania hirutan bisitatu dute, Asturias, Cadiz, Galizia, Lleida, Benidorm... joan den urtean Bartzelonako Euskal Etxetik deitu zieten eta bertan igaro zuten asteburua.\nOrritz eta Iskidi taldeak emanaldi ugari egiten dituzte urtean, eta saio horietan, dantzariek, joaldunek, pertsonaia mitologikoek, musikariek eta Irurtzungo gaiteroek hartzen dute parte.


Badatoz Santixabelak! | Usurbildarrak aurrera\n← Gipuzkoa Zutikek gaur 19:00etan asanblada irekia egingo du Donostian\nErraustegiaren eta Ucin lantegiaren aurkako pankartak eta pintadak Santixabel jaien hasieran →\n2016ko Santixabel jaiak badatoz! Ekainaren 30ean hasi eta uztailaren 3an amaituko dira. Usurbilgo Jai Batzordeak prestatutako egitaraua etxeetan banatu da eta beraz, hemendik aurrera lepoan koadrodun zapia jantzi eta irri eginez gozatu dezagun guztiok Santixabel jaietan!\n10:30 Haur eta gaztetxoentzako Pintura Lehiaketa. Oharra: materiala bertan banatuko da.\n18:30 Erraustegiaren aurkako manifestazioa txosnetatik.\n19:00 Txupinazoa eta Ikurrinaren igoera udaletxetik, Orbeldi Dantza Taldearen eskutik.\n20:00 Orbeldi Dantza Taldearen emanaldia frontoian.\n23:00 Txosnagunean herriko taldeak: Arto2xar eta Zaparra.\n10:00-13:30 Jolas parkea frontoian eta Artzabalen.\n10:30-12:30 Ginkana Oiardo Kiroldegian, Artzabalen, frontoian eta Udarregi Ikastolan.\n13:00 Gazte Eguneko trikipoteoa txosnetatik abiatuta.\n13:30 Umeen lagunarteko bazkaria frontoian, norberak ekarrita.\nJarraian, Motxaila Band Elektrotxaranga.\n14:00-17:00 Egurrezko jolasak frontoian.\n15:00-17:00 Jolas parkea frontoian eta Artzabalen.\n16:00 Ur bataioa Kiroldegian.\n16:30 Helduentzako Santixabel Igel Jokoa Artzabalen.\n17:00 Apar festa, Udarregiko patio borobilean.\n18:00 Txokolatea Askatasuna plazan.\n23:00 Kontzertua frontoian: Anje Duhalde bere taldearekin eta Niko Etxart Hapa Hapa taldearekin.\n00:30 Helduen danborrada.\n01:00 Kontzertuarekin jarraitzea.\n02:30 Txosnaguneko kontzertua: Eskean Kristo eta Eromeria.\n11:00 Erraustegia Erabakiaren kamiseten salmenta postua udaletxe aurrean.\n13:00 Erraustegia Erabakia herri agerraldia udaletxe aurrean.\n14:00 Kantu Zikiro-jana Askatasuna plazan, Kuxkuxturekin.\n16:00 Haur eta gazteentzako Santixabel Bola Txapelketa irekia.\n17:00 Ur eta Zikin jolasak Artzabalen.\n18:00 Herri-kirolak eta idi-dema.\n18:30 Erromeria txosnetan: Oskar eta Aitziber Estanga.\n19:00 Poteo elegantea txosnetatik abiatuta.\n22:30 Kontzertua frontoian: Kezka+Hesian.\n02:30 Las Tea Party Dj´s txosnetan.\n07:00 Eonian! Elektrotxaranga.\n11:30 Erraldoi eta buruhandien I. Topaketa.\n12:00 Herri Kirolak: Gipuzkoako 2. mailako aizkolari txapelketa eta Harri Jasotzaile Txapelketa.\n16:00 Xakea haur eta helduentzat, Askatasuna plaza inguruan. Ekarri kamiseta bat eta bertan margotuko dugu!.\n16:30 Esku Pilota Txapelketako finalak.\n17:00 Burrunba elektrotxaranga.\n18:00 Auntoke txapelketa.\n18:00 Erraldoi eta buruhandien I. Topaketa.\n20:00 Bertsolariak: Oihana Iguaran, Unai Agirre, Eli Pagola eta Unai Mendizabal. Gai-jartzailea: Iñaxio Usarralde.\nJarraian, Rukula+Erokomeri erromeria txosnetan.\nZirriborro Tailerrekoen eta Labore Taldekoen erakusketa ekainaren 30etik uztailaren 3ra arte Sutegiko erakusketa aretoan. Urtean zehar landutako eskulan eta margolanen erakusketa. Honez gain, jaietako Pintura Lehiaketara aurkezturiko marrazkiak ere ikusgai jarriko dituzte, lehiaketa amaitu ostean.\nErraustegia Erabakia herri mugimenduak kamiseta salmenta postua jarriko du jaietan. Biltzen den dirua udazkenean erraustegiari buruz Usurbilen eta Zubietan egingo den herri galdeketa diruz laguntzeko izango da. Kamiseten salneurria, 6 eurokoa izango da.\n11 telebistak Santixabel jaien inguruan Usurbilgo Udaleko ordezkari zein eragileekin hitz egin du eta bideo hau prestatu du, ea norbait ezagutzen duzuen… BIDEOA


| LETURIAREN EGUNKARI EZKUTUA, TXILLARDEGIeuskaljakintza\nLETURIAREN EGUNKARI EZKUTUA, TXILLARDEGI\nBy uxue on 2006(e)ko uztailak 7 in irakurlearen txokoa\nIdazle benetan famatu baten liburua hautatu dut irakurtzeko, Jose Luis Alvarez Enparantza Txillardegiren liburu ospetsuena, hain zuzen ere. Maitek liburu bat irakurri behar genuela aipatu zigunean, etxetik zehar miatzen hasi eta Leturiaren egunkari ezkutua zioen bat aukitu nuen. Aldez aurretik ezagutzen nuen hau (2. hiruhilekoan XX. mendeko euskal literatura landu dugu), beraz, irakurtzea erabaki nuen eta benetan oso gustura nago irakurri dudalako.\nTxillardegi Donostian jaio zen 1929. urtean. Bere etxean euskararik hitz egiten ez baina berak honetarako gogo bizia zuenez, bere kabuz hasi zen ikasten. Abertzalea izanik, hainbat tirabiratan murgildurik ikusi du bere burua idazleak eta Ipar Euskal Herrian, Parisen eta Belgikan errefuxiatuta egon da.\nJose Luis Alvarez Enparantzaren ekarpenak izugarriak izan dira euskal literaturaren alorrean eta bere ibilbide luzean hainbat genero jorratu ditu. Hauek dira bere lanak:\n1957 Leturia-ren egunkari ezkutua\n1960 Peru Leartza’ko\n1969 Elsa Scheelen\n1979 Haizeaz bestaldetik\n1984 Kosmodromo : (ipuin bilduma)\n1965 Huntaz eta hartaz\n1978 Euskal Herritik erdal herrietara\n1985 Gertakarien lekuko\nLeturiaren egunkari ezkutua benetan nobela garrantzitsu eta berritzailea izan da euskal literaturan. Ordura arte, literaturako eszenategi nagusia baserri ingurua zen eta autore honek hirira mugitu zuen. Bestalde, narratzailea lehengo pertsonan agertzen den lehen euskarazko liburua izan zen.\nLiburuaren egitura ere berezia dugu: lau ataletan dago banatua, atal bat urtaro bakoitzeko. Leturia da gure protagonista, bere kezkak egunkari ezkutu batean idazten dituen pertsonaia. Joxeba (Leturia) zoriontasunaren bila abiatzen da bere bakardadean eta hau burutzen ari dela, Miren ezagutzen du. Gure protagonista neska eder honetaz maitemintzen da eta, azkenean, berarekin ezkontzen da. Hala ere, Miren zoriontasunaren bila ari zeneko ilusio bat besterik ez dela ohartzen da eta benetan ez dela uste zuena, hau da, Mirenekin ez dela zoriontsu.\nLeturiak gorabehera hauek guztiak bere egunkarian idazten ditu. Irakurleak bere istorioak jarraitzea merezi du; beraz, badakizue, beste liburu hau ere irakurtzea gomendatzen dizuet, benetan gustatuko zaizuelakoan nago eta!\nLeturiaren Egunkari Ezkutua liburuari buruzko informazio gehiago nahi baduzue, klikatu hemen. Txillardegiri buruzkoa nahi baduzue, berriz, hemen.\nView all posts by uxue →\nBEHARREZKO DEN OHITURA


Aroa Arrizubietak jantzi du 2019ko Bertxoko sariketako txapela — Bertsozale Elkartea\nOstegunean, amaiera eman zitzaion 10. Bertxoko sariketako edizioari.\nAzaroaren 21ean eman zitzaion amaiera Bertxoko sariketari. Behin finalerdiak atzean utzita, lau bertsolari aritu ziren kantuan Gasteizko Hala Bedi tabernan.\nTabernak itzelezko betekada hartu zuen, eta beste behin hurbildu zen jendeari eskerrak ematea tokatzen zaigu. Bertsoaldi ederrak utzi zizkiguten Markel Yoller, Maddi Agirre, Martin Abarrategi eta Aroa Arrizubietak.\nAzken bi hauek lortu zuten buruz burukora pasatzeko txartela epaileek hala erabakita. Buruz burukoan egoera bati bertsoaldi luzea kantatu ondoren, Aroak jantzi zuen bertxokotarrek oparitutako txapel berezia. Aipatu beharra dago era berean, epaileek Maddik abestutako habanera saritu nahi izan zutela, saioko bertso onenaren saria emanez.\nHonekin beste urte batez amaiera eman zitzaion Bertxoko sariketari. Eskerrak eman saioetara gerturatu zareten guztioi eta nola ez abesteko prest egon zareten bertsolari gazte arabar guztioi. Zuen borondaterik gabe hau ez litzateke posible, mila esker.


Guraso, ikasle eta irakasleok ere txarrenari onena aterako diogu • ZUZEU\nGuraso, ikasle eta irakasleok ere txarrenari onena aterako diogu –\nAlarma egoera dela eta, konfinamendua, tele-lana, ikasleek klaseak etxetik jarraitzea, eta beste hamaika erabaki hartu dira azken egun hauetan. Egoera hau, ezezaguna eta berria da denontzat.\nIkasle eta irakasleen egoerari dagokionez, errealitateak fikzioa gainditu du, eta irakasle, guraso eta ikasle asko ere horrela gaude, gaindituta. Bapatean, mundu likidoaren menpe gaude denok, eta albisteetan behin eta berriz gogorarazten digutenaren arabera, badirudi tresna digitalak direla gure egungo egoera honen konponbide eta salbazioa.\nErrealiatea ordea, oso bestelakoa da. Kasurik hoberenean, tresnak baditugu, bai, baina ba al dakigu tresna hauek modu eranginkorrean erabiltzen? Ba al dakite gure ikasleek tresna horiek erabiltzen? Ezinbestekoa al da orain dena tresna horien bidez egitea?\nIkasle eta familia asko estresatuta daude, eta ez naiz harritzen. Tresna hauek eskolan erabiltzen dituzte, bai, baina ez une oro. Arkatza eta papera ere erabiltzen dituzte, eta bapatean ezin diegu eskatu dena ordenagailu bidez egitea, denak erritmo berdinean, modu autonomoan… Egunetik egunera, soilik ikasgai bakoitzeko Classrooma, emaila, Drivea edo dena delakoa begiratzea lasterketa bat bihurtzen ari da.\nEgoera denontzat da berria eta ezezaguna, eta kasurik hoberenean gure ikasle batzuk gurasoak dituzte alboan laguntzeko prest, baina ezin dugu ahaztu, gurasoak ikasleak bezala, anitzak garela, eta denak ez gaudela egoera berdinean.\nBatzuk ohituta gaude tresna hauek erabiltzen, beste batzuk ordea ez dituzte inoiz erabili, eta beste askok, hau ezin dugu ahaztu, ez daukate etxean inolako gailu digitalik.\nGurasoen ezagutzaz gain, gurasoen lan-egoera ere ezin dugu ahaztu; asko etxetik ari gara lanean, honek dituen zailtasunekin, zeren fisikoki hemen zaude bai, baina eginbeharrak dituzu eta ezin diezu haurrei behar duten adina laguntza eskeini, eta horrek ere estresa sortzen du.\nBeste asko, haurrak etxean utzi eta lanera joaten ari dira, horrek sortzen duen beldurra, ezjakintasuna eta sentsazio desatseginekin. Honek sekulako inpotentzia sortzen du.\nBadaude baita ere autonomoak zirenak eta etxean geratu behar izan dutenak, datozen hileetan sortzen diren gastuei nola aurre egin pentsatzen ari direnak. Hauek ere fisikoki badaude bai, baina burua beste nonbait daukate.\nEta irakasleen egoera ere ez da askoz hobea. Bapatean dena hankaz gora jarri eta denak hiperdigitalak izan behar dugu, bestela badirudi ez gaudela lanean. Ez da hobea tresna gehiago erabiltzen dituen irakaslea. Ez, hau ez da erreala. Erreala da zure semealaben irakasleek telefonoz deitzea, edota emaila idaztea galdetuz ea zer moduz gauden, ea ondo gauden. Hau bai da erreala. Honek bai konektatzen gaitu.\nEgoera hau ere pasako da, baina irauten duen bitartean, txarrenari onena aterako diogu. Aprobetxatuko dugu orain arte egin ezin genituen gauzak egiteko: semealabei kalitatezko denbora eskeintzeko, norbere buruari denbora dedikatzeko, elkarrekin egoteko, izan gaitezen zentzudunak eta maite digutunak zaindu ditzagun.\nBizipozak iraun dezala.\nGuraso, ikasle eta irakasleok ere txarrenari onena aterako diogu.\n2 pentsamendu “Guraso, ikasle eta irakasleok ere txarrenari onena aterako diogu”-ri buruz\nSorkunde 2020-03-26 14:34\nOso ona, bilbaína.\nSorkunde 2020-03-26 14:35\nOso ona, bikaina.


Gabonetako katuaren 6 arrisku, nola saihestu? | Consumer\nGabonetako katuaren 6 arrisku, nola saihestu?\nPazko lorea, apaingarriak eta Gabonetako bazkariak dira felidoen osasunerako arriskutsuak\narabera: Osteguna, 2014ko abenduaren 11\nGabonak dagoeneko kantutik bueltan daude. Baina, bazenekien garai hartako objektu, landare eta janari batzuek arrisku larriak dakartzatela gure katuen osasunerako? Izan eskura sei trikimailu hauek, Eguberrietan segurua izan dadin (eta zoriontsu): opariari opariak eskaini, Gabonetako zuhaitzetik babesteko, Gabonetako zuhaitzetik babesteko, apaingarriak eta argiak saihesteko, etxeko lorerik ez izateko, Gabonetako zuhaitzetik babesteko, etxeko janaria urruntzeko eta txoko lasai bat bisitatzeko bisitetatik urrun.\nEguberri garaiko objektu, landare eta janari batzuek katuen osasunerako arrisku larriak dituzte. Hori dela eta, komeni da honako sei trikimailu hauek eskura izatea felidoak seguruak (eta zoriontsuak) izan daitezen: opari seguruak egitea, Gabonetako zuhaitzetik babestea, apaingarriak eta argiak saihestea, Pazko lorea urruntzea (oso toxikoa da). ), ez eskaini janari arriskutsurik eta gorde txoko lasai bat, Gabonetako bisitetatik urrun, spn jaiak etxean direnean.\n1. Gabonetako otordu arriskutsuak katuentzako\nGabonetako ospakizunak eta familiako bazkariak lagungarri izan daitezke haientzat onuragarriak ez diren etxeko jatorduak partekatzeko. Oilasko-hezurrak, txokolatea eta tipula bezalako elikagaiak arriskutsuak dira katuentzat.\nAldiz, felido osasuntsu eta dibertigarrientzat etxeko errezeta asko daude Gabon hauetan poztu ahal izateko!\n2. Gabonetako opariak katuentzako, seguruak al dira?\nKatuaren Eguberri seguru baterako bigarren urratsa da lagun iletsuak jasoko dituen jostailu eta opari guztiak seguruak izango direla egiaztatzea. Horrek esan nahi du ez dutela eduki behar irents dezakeen pieza solte edo osagai toxikorik. “Aholku onena da gure katuentzako jostailu seguruak erostea animalietan espezializatutako denda batean”, azaldu du Gatos de Gatos elkarteak, Gabonetako segurtasunari buruzko informazio zabala egin baitu felinoentzat. Maximo hori garrantzitsua da, halaber, Gabonetan katuari oparitzeko jostailuak edo etxeko arraskak egitea aukeratzen bada.\nHona hemen eguneroko sei objektuen zerrenda, felinoentzat arriskutsuak direnak.\nIrudia: Kurt Bauschardt\n3. Gabonetako zuhaitzaren arriskuak katuentzako\nKatuak bitxiak eta lurraldekoak dira; beraz, ez da harritzekoa Gabonetako edozein apaindurek berehalako erakarpena eragitea haientzat. Horrek Gabonetako zuhaitza barne hartzen du, eta zuhaitza jartzeak iman efektua eragingo du felido gehienetan. Baina “Gabonetako zuhaitza arriskutsua izan daiteke katuentzat; horregatik saihestu behar dira kristalezko bolak eta ahalik eta gehien jarri behar ditugu apaingarriak, irismenetik urrun”, azaldu dute Felina Medikuntzako Nazioarteko Elkarteko albaitariek.\nEguberri naturaleko zuhaitz bat hautatzen bada, xurgagailua maiz pasatu beharko da, katuek siku lehorrak irentsi eta hanketan zauriak eragin baititzake.\n4. Gabonetako apaingarri arriskutsuak katuentzat\nFelidoak ere ez dira apaintzen apaingarriak, sokak eta Gabonetako argiak ehizatzen dituzten jostailu edo presetan. Horregatik, garrantzitsua da apaingarri arriskutsu guztiak katuen irismenetik urrun jartzea.\nEguberrietan, Lanasek, girlandak eta dekorazio-xerrak arrisku larrian jartzen dituzte felidoak. “Jabe askok ez dakite katuek irentsitako lantzak, hariak eta zerrendak arrisku larria direla osasunerako, eta horrek kirurgia ekar lezake”, azaldu du Etologos Felinoen Elkarteak.\nArgiak eta tira elektrikoak beste arrisku bat dira. Estalkiak eta etxeko katuen irismenetik kanpo mantendu behar dira.\nIrudia: Pazko landarea, Marit&Toomas Hinnosaar\n5. Gabonetako landareak: felidoak arriskua\nBa al zenekien Pazko lore tipikoak eta oso ohikoak diren pazko lore deigarriak, Eguberrietan etxeko zati handi bat, oso arriskutsuak direla felinoentzat?\n“Pazko lorearekin ukipen hutsa nahikoa da animalian larruazaleko erreakzioa sortzeko”, azaltzen du Felina Medikuntza Taldeak.\nLandare hori, artzaina, larru edo poisentia ere deitua, Estatu Batuetan katuentzako landare pozoitsuen zerrenda luze baten zati da. Onena? Saihestu. Ez da harritzekoa, leku altuetan jarri arren, hostoak galtzea eta felidoen esku gelditzea.\n6. Bisitak etxean? Felidorako lasaitasuna\nEguberrietan familiakoen eta lagunen bisitek estresa behar izaten dute katuentzako. Aholkurik onena da gelatxo lasai bat, zaratatik urrun, etxeko maizter iletsuarentzat gordetzea, han atseden hartu eta Gabonetako felinarekin gozatzeko.\nanimaliak gatos convivencia-eu gatos-eu Navidad-eu


[GOI] Sara Ines Vitoria: "Familia-konstelazioekin blokeoak ikusi eta landu egin daitezke"\nmsg.2021-12-01 10:53:43 agoiti-k idatzia\nFamilia-konstelazioa terapia metodoa bat da. Helburua da aurreko belaunaldietatik eratorritako tentsioetatik askatzea. Zapatuan egin zuten talde terapia saio bat Arrasate. Sara Ines Vitoria psikologo arrasatearraren eskutik egin zuten.\n[GOI] ‘Ateak’ erakusketa, indarkeria matxistaren biktimak humanizatzeko\nmsg.2021-12-01 14:46:43 jinuntziaga-k idatzia\nAzaroaren 25a izaten da indarkeria matxista salatzeko nazioarteko eguna, baina gaitz horri buruz sentsibilizatzea eguneroko lana da. Ateak izeneko erakusketak horixe bera du jomugan. Emausen egoitzan daude artelan ugari ikusgai, eta toki ikusgarrietara eramatea da ateei bizi berria emateko bidea. Arrasateko Emakume Txokoak jadanik aukeratu du bere egoitzan jarriko duen artelana.\nDebagoiena/ Arrasate/ Emausen egoitza\n[GOI] Beti-Bustikoak, euriteak utzitako ur emariaz gozatzen\nmsg.2021-12-01 12:04:22 izabala-k idatzia\nAzken egunotan bota duen euri jasak dezente igo du Deba ibaiaren ur emaria. Kirolzale batzuk amorratzen egoten dira eguraldi txarrak ez dielako euren jarduera egiten uzten; eroso ez, behintzat. Eta kontrara, Beti-Bustiko piraguistek pozarren hartu dute eurite hau, Deba ibaian gozatu ederra hartu dute egunotan.\n[GOI] Ione Larrañaga ilustratzaileak Alkizako Udaleko sormen beka irabazi du\nmsg.2021-11-30 12:28:34 jinuntziaga-k idatzia\nAlkizako Udalaren Sormenaren Kabia beka irabazi du Ione Larrañaga ilustratzaile antzuolarrak. Bere lana gertutik ezagutuko dugu gaurkoan.\nDebagoiena/ Antzuola/ Beheko auzoa\n[GOI] Iraitz Agirre: "Hizkuntzak ez dira sexistak berez, baina erabilerak badira eta euskararen kasuan ere bai"\nmsg.2021-11-30 16:49:21 agoiti-k idatzia\nKomunikazio ez-sexistaren inguruan gero eta kontzientzia maila handiagoa dago gizartean eta gaiak gero eta presentzia handiagoa du. Egunotan egin dute gaiaren inguruan sei orduko formakuntza Bergarako Miguel Altuna ikastetxean. Emuneko berdintasun teknikari Iraitz Agirrek dihardu zeregin horretan, Oihana Jausoro lankidearekin batera.\n[GOI] Iturrizar iturria, berreskuratu dute\nmsg.2021-11-30 16:49:58 agoiti-k idatzia\nSanta Ana auzoa\nSanta Ana auzoan, Arbiñoste bidea hartzen den bidegurutzean dago Iturrizar iturria, Alberjazarraren alboan. zenbait urtez ur barik egon ostean, txorrota jarri diote, eta ura bideratu, inguruan egin dituzten beste zenbait lanekin batera.\nDebagoiena/ Eskoriatza/ Santa Ana auzoa\n[GOI] Hemen Debagoiena 2021-11-30\nmsg.2021-11-30 09:45:08 izabala-k idatzia\nHemen Debagoiena 2021-11-30\n[GOI] Biboteak mozten lortutakoa, CIC Biogunera\nmsg.2021-11-29 16:20:36 jinuntziaga-k idatzia\nEnkantean saldu zituzten bergararren biboteak zapatua, Movember ekimenaren baitan. Bertako antolatzailea den Joxu Aranak azaldu duenez, "harrera polita" izan zuen: "Ez da orain dela pare bat urtekoa bezalako ekintza programa zabal egon, baina iaz bertan behera geratu ziren batzuk berreskuratu ditugu 2021ean". Guztira 140 lagun inguru dira Bergarako taldean, eta batutako dirua CIC Biogunera bideratuko dute.\n[GOI] Miren Basaras: "Denbora behar da Omikron aldaeraren kaltegarritasuna neurtzeko; gutxienez astebete edo bi aste"\nmsg.2021-11-29 16:49:48 agoiti-k idatzia\nHD platoan, koneksioa online\nPandemiarekin lotutako adierazle guztiek okerrera egiten jarraitzen dute, eta pandemiaren kontrolik gabeko hazkundeak kezka eragiten du. Mahai gainean daude hainbat aukera; osasun larrialdi egoera berriz ezartzea, 12 urtetik beherako umeen txertaketa, hirugarren dosia pertsona zaurgarrienendako... Hegoafrikan atzeman duten koronabirusaren B.1.1.529 aldaera berria (Omikron) ere bada kezka iturri. Miren Basaras mikrobiologoaren eskutik aztertu dugu egoera.\nDebagoiena/ Antzuola, Aramaio, Aretxabaleta, Arrasate, Bergara, Elgeta, Eskoriatza, Leintz Gatzaga, Oñati/ HD platoan, koneksioa online\n[GOI] Estatu mailako otorrinolaringologoen kongresua jaso du Gandiaga Topaguneak (berriemaile)\nmsg.2021-11-29 16:50:36 agoiti-k idatzia\nCOVID-19a eta usaimena izan dituzte berbagai, besteak beste, eta hizlarien artean Santiago Quer eta Eduardo Morera doktore ezagunak izan dira. Debagoieneko Ospitaleko Otorrinolaringologia zerbitzuak antolatu du jardunaldia, Euskadiko Otorrionolaringologia elkartearekin elkarlanean. Uxue Bolinaga Debagoieneko Ospitaleko Otorrinolaringologiako zerbitzuburuak azaldu duenez, jardunaldiaren helburua honakoa izan da: "Aztertzea COVID-19ak utzi duen egoera berri honetan otorrinolaringologia arloan ze aurrerapen eta ze ikerketa berri egin diren, gure zein pazienteen segurtasuna bermatzeko". Miriam Mitxelena Debagoieneko Ospitaleko otorrinoa izan da hitza hartu duenetako bat, eta pandemiaren eraginez haien egunerokoa nola aldatu den azaldu du. "Orain gehiago babestu behar izaten gara, gutxieneko segurtasun distantzia ez dugulako mantentzen pazienteekin...\nDebagoiena/ Oñati/ Gandiaga Topagunea\n[GOI] Hemen Debagoiena 2021-11-29\nmsg.2021-11-29 12:01:55 jinuntziaga-k idatzia\nHemen Debagoiena 2021-11-29\n[GOI] Izenen Izana: Lasaga\nmsg.2021-11-29 12:02:28 jinuntziaga-k idatzia\nGordeta dagoen dokumentazioaren arabera, Martin Lasagarena izan zen Aramaion erregistratutako lehen bataioa: Azkoaga elizatean bataiatu zuten, 1551ean. Zabola auzuneko Lasaga baserriko semea zen martin, eta haren ondorengoa bertan bizi dira oraindik ere.\nDebagoiena/ Aramaio/ Azkoaga, Zabola\n[GOI] Laboratorium museoko erakusketa iraunkorrean, zeinu hizkuntza ezarri dute\nmsg.2021-11-26 11:23:44 jinuntziaga-k idatzia\nLaboratorium museoko erakusketa iraunkorrean, zeinu hizkuntza ezarri dute.\nDebagoiena/ Bergara/ Laboratorium museoa\n[GOI] Hikaldixa Oñatin. Berriemaile\nmsg.2021-11-26 14:43:49 agoiti-k idatzia\nHikaldixa egitaraua antolatu dute Oñatin\n[GOI] Hemen Debagoiena 2021-11-26\nmsg.2021-11-26 11:23:01 jinuntziaga-k idatzia\nHemen Debagoiena 2021-11-26\n[GOI] Ainhize Barrainkua: errepidetik, doktoretza egitera\nmsg.2021-11-26 13:19:23 jinuntziaga-k idatzia\nAzken denboraldia UCI mailako Laboral Kutxa taldean lehiatu ostean, txirrindularitza albo batera lagatzea erabaki du txirrindulari aretxabaletarrak. Doktoretza dauka esku artean, eta biak bateratzea zaila denez, ikasketekin jarraitzea erabaki du. Erabaki gazi-gozoa izan da.\nDebagoiena/ Aretxabaleta/ Usondo parkea\n[GOI] Garbiñe Agiriano: "Elkarrizketa multidiziplinarrak egin daitezke biktimak hainbeste kontsultatik ez pasatzeko"\nmsg.2021-11-25 17:07:25 jinuntziaga-k idatzia\nIndarkeria Matxistaren Kontrako Nazioarteko Eguna da gaur. Euskal Herri mailan 112 emakume eta 11 ume hil ditu indarkeria matxistak, 2003tik. Biolentzia horren espresiorik larriena da zalantzarik gabe, baina bestelako biolentziak ere badaude, eta biolentzia estruktural hori salatzeko milaka herritar batu dira gaur elkarretaratzeetan. Abusuak jasaten dituzten biktimak arazo emozional konplexuak izaten dituzte. Garbiñe Agiriano gonbidatu dugu gurera. Psikologoa da Udalaitz zentro medikoan.\n[GOI] Material birziklatuekin herria apaintzeko deia\nmsg.2021-11-25 17:08:35 jinuntziaga-k idatzia\nEskoriatzako udalak material birziklatuekin egindako Gabonetako apaingarrien lehiaketa antolatu du, eta horrekin jendea gonbidatu nahi du gabon jaiez modu arduratsuan, parte-hartzailean eta ingurumena errespetatuz gozatzera.\n[GOI] Hemen Debagoiena 2021-11-25\nmsg.2021-11-24 12:23:03 jinuntziaga-k idatzia\nHemen Debagoiena 2021-11-25\n[GOI] Ipuin eta istorioak, norberaren bizipenetatik bidaiatzeko modua\nmsg.2021-11-24 12:07:46 jinuntziaga-k idatzia\nUrteak dira Dorleta Kortazar eskoriatzarra ipuin kontalari lanetan dabilela. Ipuinak ahozko transmisioa ziurtatzeko, zauriak sendatzeko eta gai konkretu batzuk lehen lerrora ekartzeko baliagarriak direla aitortu du, eta datozen egunetarako hitzartuta dituen hainbat saiori buruz aritu da.\nDebagoiena/ Eskoriatza/ Arrasate


Bakarrizketan: eremu elektromagnetikoen eraginaren eszeptikoei zuzendutako erantzun sorta\nArdura zaitez! bloga | 2012/12/01 (azken aldaketa: 2013/03/12 ) | Egilea: Garikoitz Perurena | Bisitak: 1952\nGako hitzak: Eremu elektromagnetiko, eszeptiko, minbizi, telefono mugikor, wifi\n“Zer dira eremu elektromagnetikoak?”\nErradiazio elektromagnetikoa airean zehar bidaiatzen duten energia-pakete txikiak dira. Energia-pakete horiek eguzkiak, lurrak edota ekaitz elektrikoek igortzen dituzte; bai eta korronte elektrikoaren sareak, etxetresna elektrikoek nahiz telekomunikaziorako erabiltzen diren aparailu gehienek ere (Osasunaren Munduko Erakundea - OME). Pakete hauek osagai elektrikoa eta osagai magnetikoa dute, eta uhin moduan hedatzen dira . Bien artean eremu elektromagnetikoa osatzen dute.\nEnergia-pakete bakoitzaren uhina desberdina da; batzuetan uhinak motzak dira eta oszilazio azkarrak dituzte (frekuentzia altuko uhinak dira), eta beste batzuetan uhinak luzeak dira eta oszilazio motelak dituzte (frekuentzia baxuko uhinak) . Hori aintzat hartuta energia-paketeak espektro elektromagnetikoan sailka ditzakegu.\nDaukaten frekuentziaren arabera eremu elektromagnetikoek (energia-pakete horiek) energia kantitate desberdina garraiatzen dute; gamma izpiek (zentral nuklearrek igortzen dituzte) energia gehien garraiatzen dute, eta irrati-uhinek energia gutxien. Telefono mugikorrek erabiltzen duten eremu elektromagnetikoa irrati-uhinen eta mikrouhinen artean dago (3 Khz- 300 Ghz), oso frekuentzia baxuko uhina da .\nUhin moduan hedatzen diren energia-pakete hauek, kasuan kasu, materia zeharkatzeko gai dira; materiala osatzen duten atomoen arteko distantziaren arabera betiere. Hau da, atomoak euren artean oso gertu badaude oso uhin-luzera laburra duten erradiazioek bakarrik zeharkatu ahal izango dute . Gainera, distantziarekin materia zeharkatzeko gaitasuna izugarri jaisten da; hau da, erradiazio-iturritik gertu energia-pakete horiek erradiazio-iturritik urrun baino materia zeharkatzeko gaitasun handiagoa dute.\n“Ba al dute WiFiak, telefono mugikorrek… sortzen duten eremu elektromagnetikoek eraginik gure osasunean?”\nAzanza eta Del Moralek egindako 25 urtetako ikerketa batean frekuentzia baxuko eremu elektromagnetikoak minbizia areagotu dezakeela ondorioztatu dute . Ikerketa horretan astrozitoak aztertu dituzte, glia zelulek sortzen dituzten garuneko minbizien erantzule nagusiak. Astrozito zelula hauei besteak beste telefono mugikorrek erabiltzen duten eremu elektromagnetikoa erradiatu zitzaien, baina oso potentzia baxuan (0,6 mW) erradiatutako ehunetan beroak eragindako eraginak saihesteko. Erradiazio horren ondoren zelulak izugarri ugaritu zirela ikusi zen: proteina antiapoptotikoak areagotu ziren eta horrek minbizi prozesua aktibatu zuen . Antza, eremu elektromagnetikoak zelularen mintzeko fosfolipidoetan eragiten duela ikusi ahal izan zuten eta eragin horren ondorioz kaltzioa askatzen dela  (C Kinasa entzimak eragiten duen prozesuaren antzeko baten bidez). Bada, hauexek dira kaltzioaren askapenak izan ditzakeen eraginak :\na) Muskuluen uzkurketa, neuronen aktibazioa…\nb) Kaltzio ioien kontzentrazio handiek toxizitatea eragiten dute, eta horrek bihotzekoak edota garuneko infartuak eragin ditzake.\nc) Zelularen zatiketa aktibatzen du. Ondorioz zelula kopurua handitzen da.\nd) Apoptosi mekanismoak (hots, zelulen genetikoki programatutako heriotza) oztopatzen ditu.\nIkerketa honetan argi geratu dira, beraz, giza-zelulei eremu elektromagnetikoa erradiatzeak dakartzan ondorioak. Halere, ikerlariek onartzen duten bezala, ezin dira in-vitro zeluletan behatutako eraginak gizakiaren osotasunari estrapolatu. Baina, molekula mailan bada ere, eremu elektromagnetikoen esposizioaren eta tumoreen agerpenaren arteko kausa-efektu erlazioa frogatu dute.\nAlabaina, badaude gizaki mailan eremu elektromagnetikoen eta minbizien arteko kausa-efektu erlazioa frogatu ahal izan duten beste ikerketa batzuk (, , ). Eta horietan telefono mugikorra erabiltzeak garuneko tumoreak sortu ditzakeela ikusi dute. Egia da, ordea, epidemiologia ikerketa gutxi egin direla. Eta ez da harritzekoa. Izan ere, tabakoaren kasuan, adibidez, bi populazio desberdin daude (erretzaileak eta ez-erretzaileak), esposizioa kuantifikatu daiteke (erretako zigarro kopurua) eta kaltetutako organoa zein den argi dago (birikak). Baina, eremu elektromagnetikoen kasuan hiru parametro horiek finkatzea oso zaila da; latza da bi populazio desberdin ikertzea (eraginik gabekoak?), esposizio hori kuantifikatzea (zenbat denbora telefono mugikorraren eraginpean, adibidez?), bai eta zein organorengan eragiten duen ere. Bestalde, baliteke oraindik ere eragin nabarmenenak agertzeke egotea. Izan ere glioma batek garatzeko 15-30 urte behar ditu eta telefono mugikorrek 15 bat urte baino ez daramatzate gure artean.\nEta eraginak ez daude bakarrik gizakiongan, noski. Ikerketa anitz egin dira animaliengan eremu elektromagnetikoek duten eragina aztertzeko. Intsektuen kasuan, adibidez, frutaren euliaren (Drosophila melanogaster) ugaltzeko gaitasuna %50-60 murrizten zen eta malformazioak agertzen ziren telefono mugikorren erradiaziopean, antenak dauden tokietatik erle-populazioak murrizten ziren… . Ikerketa batean eremu elektromagnetikoek baso-igel gorrietan duten eragina behatu zen: igelen garapena aztertu zen arrautzetatik metamorfosira arte antenetatik 140 metrotara zegoen urmael batean eta leku berean eremu elektromagnetikoetatik babestutako kutxa batzuetan hazitakoekin alderatu ziren . Erradiaziopean hazitako zapaburuen %90a hil zen, eta erradiaziorik gabekoen artean soilik %4a. Hegaztietan ere egin dira makina bat ikerketa. Horietako batek, adibidez, eremu elektromagnetikoek txolarreengan duten eragina aztertu zuen. Horren arabera telefono mugikorren antenak eta txolarreen populazioen beherakada zuzenki erlazionatuta zegoen .\n M.J. Azanza, A. Del Moral. Posibles efectos biológicos de los campos magnéticos estáticos y alternos, de baja (0.1-100 Hz) y alta frecuencia (9.6 Ghz y 13.6 Ghz) en neuronas y astrocitos humanos, normales y de astrocitoma”. Zaragozako Unibertsitatea. (Argitaratu gabe)\n“Eragina dutela gezurra da; ez dago wi-fia eta telefono mugikorrak osasunarentzako kaltegarriak izan daitezkeela aurkitu duen ikerketa zientifiko seriorik”.\nEraginak aztertzeko ikerketa ugari egin dira eta aipatutako guztiak aldizkari zientifikoetan argitaratu dira. Honek esan nahi du aldizkari zientifiko horrek eskatutako bahe zientifikoa igaro dutela, hau da, zientzialari-talde batek ikerlan hauen baliotasuna onartu duela. Gainera, kasu askotan ikerketa horiek izen handiko zientzialariek egin dituzte; A. Del Moral Materia Kondentsatuaren Fisikan katedraduna da, Magnetismoaren eta Eremu Magnetiko Intentsuen Laboratorioko zuzendaria eta 2008an Espainiar Estatuko Magnetismo Sari Nazionalaren irabazlea; M.J. Azanza, Magnetobiologian eta Biologia Zelularrean katedraduna da Zaragozako Unibertsitatean, Zaragozako Biomagnetismoaren Institutuko zuzendaria da, Osasun Ministerioaren “Osasun Publikoa eta Eremu Elektromagnetikoak” lantaldeko kidea…; A. Balmori Biologiako Doktorea da eta Gaztela-Leoiko Ingurumen Saileko kide izan zen. Argi dago, beraz, zertaz hitz egiten duen badakien jendea dela.\nBaina askoz ikerketa gehiago ere egin dira. Bioinitiative proiektuan, adibidez, herrialde desberdinetako 26 zientzialarik gaiari buruz egin diren ikerketak aztertu dituzte eta onartu dute baimendutako erradiazio mugak zorroztu behar direla . Edo Europar Batasunak finantzatutako REFLEX (Risk Evaluation of Potential Environmental Hazards from Low Energy Electromagnetic Field) proiektu entzutetsua, zeinetan 7 herrialde desberdinetako 12 ikerlari taldek telefono mugikorren erradiazioak zelulak eta DNA kaltetzen dituela adierazi baiten . Baina haratago ere joan dira, eta badaude antenak eta minbiziak zuzenean lotzen dituzten ikerlanak ere (, ). 2002. urtean telefono mugikorrek osasunean eragiten dutela adieraziz 1000 medikuk txosten bat sinatu zuten, eta bertan neurriak hartu behar zirela exijitzen zuten .\nEta urteak dira aipatutako guztia telefono enpresek ere badakitela. Horren adierazgarri da 2001. urtean garaiko Airtel telefono enpresak (oraingo Vodafone) kontratatutako aseguru poliza bat, zeinetan eremu elektromagnetikoek heriotza ere eragin dezaketela onartzen baitzen . Gauza bera onartu zuen Javier Aguilerak, Telefonicako mugikorren ataleko arduradunak, TVEko Documentos TV programak prestatutako Contracorriente izeneko dokumentalean; tamalez, nazioarteko enpresen presioengatik dokumentala bertan behera geratu zen, baina interneten aurki daiteke . BBC kateak egindako dokumental batek ere WiFiaren eragin kaltegarria salatzen du .\nBeraz nahiko ikerketa, txosten eta susmo badaude eremu elektromagnetikoen eragin kaltegarria onartzeko. Eta testuinguru honetan OMEk (Osasunaren Munduko Erakundea) argitaratutako ebazpen ezagunean eremu elektromagnetikoen eragina ezin dela ukatu onartu du . Baina gauza gehiago ere esaten ditu: Adibidez frekuentzia baxuko eremu magnetiko baten erradiaziopean dagoen populazio batean bi aldiz haur gehiagok leuzemia garatu dezakeela. Hori dela eta OMEk telefono mugikorrek darabilten eremu elektromagnetikoen erradiazioa 2B taldean sailkatu du, balizko minbizi eragile kontsideratuz.\n Bioinitiative Project: http://www.bioinitiative.org/\n European Union - Quality of Life and Management of Living Resources: “Risk Evaluation of Potential Environmental Hazards from Low Energy Electromagnetic Field”. (lotura).\n H. Eger, K. Uwe Hagen, B. Lucas, P. Vogel, H. Voit “The Influence of Being Physically Near to a Cell Phone Transmission Mast on the Incidence of Cancer (Einfluss der räumlichen Nähe von Mobilfunksendeanlagen auf die Krebsinzidenz)”. Umwelt•Medizin•Gesellschaft 17,4. 2004.\n Airtelen aseguru poliza: (lotura)\n Zentsuratutako Documentos TVren A contracorriente dokumentala: http://vimeo.com/10668627\n “WiFi: A Warning Signal” – BBC (lotura)\n OMEren ebazpena (2011ko maiatzaren 31koa): (web orrialdea) (ebazpena) (IARCren txostena)\n“Kafea ere balizko minbizi-eragile kontsideratzen du OMEren talde horrek”.\nBai, hala da. Izan ere, kafearen osagai aktiboa kafeina da. Bada, kafeinak zelula barruko erretikulu endoplasmatiko leunaren (EEL) gainazalean dauden rianodina hartzaileekin erreakzionatzen du . Ondorioz EELan gatibatuta dagoen kaltzioa askatzen da. Kaltzioaren askapen horren eragina zelula eta ehun bakoitzaren araberakoa da (muskuluen uzkurketa, neuronen aktibazioa…), baina jada aipatu dut kaltzio ioien kontzentrazio handiek toxizitatea ere eragin dezakeela, eta horrek bihotzekoak edota garuneko infartuak eragin ditzake. Halaber apoptosi mekanismoak oztopatzen dituenez tumoreak ager daitezke . Beraz kafea ez dago gaizki sailkatuta OMEren talde horretan\n“Baina kontrakoa adierazten duten ikerketak ere badaude”.\nAreago, ikerketa horietako batzuk OMEren baitako agentzia batek egin ditu, ICNIRP (International Commission on Non-Ionizing Radiation Protection) agentziak hain zuzen ere. Fidagarritasuna bermatuta daukala dirudien agentzia serio bat. Bada, orain gutxi arte agentzia horretako zuzendaria Michael Repacholi zen, eremu elektromagnetikoek kalteak sortzen zituela esateko oinarri zientifiko sendorik ez zegoela esaten agertzen zen pertsona , eta OMEko Osasunaren Babesa saileko arduraduna. Ba Michael Repacholik kargua utzi behar izan zuen OMEko bere kideek OMErentzat lan egiten zuen bitartean 4 telefono enpresa handirengatik urtean 150.000 dolar jasotzen zituela salatu zutelako . Beraz, ikerketak bahetu beharra dago, fidagarritasunaren izenean.\nEta ez da harritzekoa kontrakoa dioten ikerketak egotea. Azken finean zientzia hori da, esperimentatzea. Eta esperimentatzen denean batzuetan emaitza batzuk lortzen dira eta beste batzuetan beste batzuk. Baina kasua bere osotasunean aztertu behar da, Bioinitiative egitasmoan egin zuten bezala 1500 ikerlan baino gehiago aztertuz. Edo Henry Lai ikerlariak egindako 1995. eta 2005. urteen bitartean argitaratutako ikerketen azterketa . Ondoko taulan ikerketa horietan jasotako emaitzak laburtu zituen:\nLaik egindako ikerketa honek agerian uzten duen bezala, egia da badaudela eraginik erakusten ez duten ikerketak, baina 1995-2005. urteen artean argitaratutako lanen %71ak eremu elektromagnetikoek eraginak sortzen zituztela ondorioztatzen zuten.\nBeraz, egia da kontrakoa dioten ikerketak egon badaudela. Baina gaiari buruz argitaratu diren lanak osotasunean aztertu dituzten zientzialariek ondorio garbia atera dute: eremu elektromagnetikoak ez dira kaltegabeak. Halere, kontu honetan oinarri-oinarrizko printzipio bat argi eduki behar da: frogatu behar dena ez da uhinen kaltegarritasuna. Frogatu beharrekoa uhinak kaltegabeak direla da (noski, uhinak gurean mugarik gabe hedatzen hasi baino lehenago); eta eremu elektromagnetikoek kalteak sortzen dituztela esaten duen ikerketa bakarra baldin badago, horrek nahikoa beharko luke arreta printzipioa aplikatzeko.\n “La OMS señala que no hay pruebas de que las antenas de telefonía móvil sean perjudiciales” - El País (lotura)\n “El lobby de la telefonía móvil ¿ante los tribunales?” – Miguel Jara (lotura)\n “UW Scientist Henry Lai Makes Waves in the Cell Phone Industry” – Seattle Health Magazine (lotura)\n“Wi-fi sareak eta telefono mugikorrak, irratia eta telebista bezalaxe, uhin elektromagnetikoen bidez funtzionatzen dute (…) uhin elektromagnetikoetan murgilduta bizi gara. Esaterako, eguzkitik datozkigun edo bonbilla batek sortzen dituen argi-izpiak ere uhin elektromagnetikoak dira”.\nEz dut ukatzen. Eboluzioa eremu magnetiko naturalen eraginpean gertatu da. Are gehiago, magneto-hartzaileak, adibidez, hegazti migratzaileek edota erleek ere migratzeko erabiltzen dituzte. Baina ikertzaileek ezin dute ziurtatu gure lurraldeen estaldura eremu elektromagnetiko artifizialez betetzeak ez duela hegazti migratzaileengan edota erleetan eraginik izango, besteak beste. Eboluzioa bera horretan datza, datozkigun aldaketei moldatzen joatean. Eta eremu elektromagnetiko naturaletara moldatu gara dagoeneko. Horren adibidea da, esaterako, eguzkitik datorkigun argia. Baina eguzkitik datorkigun argi edo energia elektromagnetiko horrek erritmo bat dauka: eguna/gaua. Erritmo zirkadianoa alegia. Eta eboluzio osoa izan dugu horretara egokitzeko. Berdina al da oraingo eremu elektromagnetiko artifizialen erritmoa? Denbora bera al daramagu erritmo horretara egokitzen? Ez.\nErritmo horiek interpretatzeaz arduratzen den organoa, edo organoetako bat behintzat guruin pineala da. Eta guruin pinealean arazoren bat dagoenean kronopatia bat agertzen da. Hau da, moldatzeko gaitasuna murrizten zaigula esan genezake. Bada, eremu elektromagnetiko artifizialek guruin pinealean eragiten dutela ikusi da . Eboluzio osoan eremu elektromagnetiko naturalei moldatzen jardun duen organo batek eremu elektromagnetiko artifizialen eraginpean arazoak ditu.\nIrratiei dagokienez, hauek telefono mugikorrek erabiltzen dutena baino frekuentzia baxuagoa erabiltzen dute, eta ondorioz irratiek darabilten eremu elektromagnetiko horiek energia gutxiago erradiatzen dute. Baina beste desberdintasun bat ere badago. Irratiak uhin-hartzaileak baino ez dira, ez dute erradiatzen. Eta gure telefono mugikorrek, ordenagailuek… ostera, erradiazioa jasotzeaz gain, erradiatu ere egiten dute. Arestian aipatu dut distantziarekin materia zeharkatzeko gaitasuna izugarri jaisten dela; hau da, erradiazio iturritik gertu energia-pakete horiek erradiazio iturritik urrun baino materia zeharkatzeko gaitasun handiagoa dutela. Beraz, irratiaren kasuan erradiazio-iturria (irrati-antena) gure irratitik oso urrun dagoenez (eta erradiazio horrek energia gutxiago emititzen duenez) eragina ez da sakelan dugun telefono mugikorrarena edo altzoan dugun ordenagailuarena bezalakoa, azken horiek guregandik oso gertu erradiatzen ari direlako (eta erradiazio horrek energia gehiago emititzen duelako).\n“Estatuak baimentzen badu zerbaitengatik izango da”.\nUste dut estatuak baimentzea ez dela inolako bermea. Are gutxiago beste estatu askotan egiten dena ikusita. Europar kontseiluak 1999. urtean 1999/519/CE txostenaren bitartez eremu elektromagnetikoen erradiazioa mugatzeko gomendioa egin zien Europar Batasuneko estatuei. Txosten horretan, jada 1999. urtean honako esaldia jaso zen: “Batasuneko hiritarrak eremu elektromagnetikoen esposizioak sortzen dituen eragin kaltegarri jakinetatik babestea guztiz beharrezkoa da (Es absolutamente necesaria la protección de los ciudadanos de la Comunidad contra los efectos nocivos para la salud que se sabe pueden resultar de la exposición a campos electromagnéticos). Beraz, jada 1999. urtean eremu elektromagnetikoek kalteak sortzen dituztela onartu zuten .\nEspainiar estatuak 1066/2001 Erret Dekretuaren bitartez Europar Kontseiluak egindako gomendioak bere egin zituen. Erret Dekretu honen arabera baimendutako erradiazio balio maximoak 900 μW/cm2 inguru dira (erkidego batzuek muga hau zorroztu eta 400era jaitsi dute). Txinan baimendutako erradiazio balio maximoak 10 μW/cm2 inguru dira. Errusian 10. Luxenburgon 2,4. Salzburgon, Austrian, 0,1 . Gainera, Europar Batasunaren gomendioak balio hauek gainbegiratu eta garaietara doitu behar direla dio, baina espainiar estatuak behintzat ez du oraindik horrelakorik egin. Beraz, 1999. urtean existitzen ziren telefono mugikorrentzako pentsatu ziren balio maximoak dira egun indarrean daudenak. Honek gure segurtasuna bermatzen al du? Ez dut uste; Areago 1999. urtetik hona teknologia asko aldatu delako. Gainera, argi dago erradiazio balio baxuagoekin ere telefono mugikorrek funtzionatu dezaketela, Austrian, Errusian, Luxenburgon… gertatzen den bezala.\nBestalde, Europar Kontseiluak bereziki umeak babesteko eskaera egiten du. Eta horren harira estatu askok neurriak hartzen ari dira. Frantziak, adibidez, haurrak telefono mugikorrak erabiltzen agertzen diren iragarkiak debekatu ditu eta eskola publikoetan telefono mugikorrak erabiltzea debekatu die 14 urte baino gutxiago dituztenei . Espainiak ere legedi berezia du horren inguruan, eta eremu zaurgarrietan (eskoletan, ospitaletan…) erradiazio balio maximoak murrizten ditu. Hori bai, umeak eremu zaurgarri horietan ez daudenean zer?\n Kontseiluaren 1999ko uztailaren 12ko 1999/519/CE gomendioa, gizartearen eremu elektromagnetikoenganako esposizioari buruzkoa (lotura).\n 1066/2001 Erret Dekretua. (lotura).\n LOI n° 2010-788 du 12 juillet 2010 portant engagement national pour l'environnement: (lotura)\n“Egia balitz milaka minbizi kasu egongo lirateke. Zergatik ez dira ba horiek diagnostikatu?”.\nOinarrian, diagnostikatzeko zailtasun handia dago. Alde batetik, komunitate zientifikoa ez da ados jartzen eraginak daudenetz. Eta bestetik (edo horregatik), oraindik ez dago eragin horiek diagnostikatzeko inolako protokolo medikurik. Bien bitartean gaitzak agertzen ari dira. Majadahondan, adibidez, Telefonicaren antena batetik eta Iberdrolaren transformazio zentro batetik 15-20 metro eskasera 45 pertsona hil dira azkeneko urtetan . Edo Gasteizko kasua, zeinetan parez pareko etxeetan 2 antena jarri eta oso denbora gutxira 7 pertsonek bat-batean minbizia garatu eta horietako 3 hil baitiren . Kointzidentzia hutsa? Baliteke, baina susmagarria dela ezin ukatu. Eta hau ez dut nik bakarrik esaten: 2002. urtean telefono mugikorrek osasunean eragiten dutela adieraziz 1000 medikuk txosten bat sinatu zuten, eta bertan neurriak hartu behar zirela exijitzen zutela aipatu dut jada .\nBestalde, ikerlari batzuek eremu elektromagnetikoen eragina metatzen dela diote; baliteke kalteak orain ez agertzea, baina gure organismoan isilpean pilatzen ari direla esaten dute . Tantaz tanta betetzen ari den edalontzi bat bezala. Baina edalontzia betetzen denean orduan bai, orduan ondorioak begi bistakoak dira: minbiziak, elektrohipersentiberatasunari lotutako min kronikoak…\n “45 muertos alrededor de una antena de telefonía y uin centro de transformación” - Dsalud. 2005: nº 75. (lotura).\n “2 antenas, siete tumores” - Noticias de Alava, 2009ko otsailaren 9a.\n“Elektrohipersentiberak? Bai zera! Horiek elektroiratxoak dira! Iruzur hutsak!”\nEsan dudan bezala, eremu elektromagnetikoek eragindako gaitzak diagnostikatzeko protokolorik ez dago. Eta ez dagoen bitartean eremu elektromagnetikoekin lotutako gaixotasunak eta abar ez dira sekula onartuak izango. Hemen. Zeren eta Suedian, adibidez, elektrohipersentiberatasuna onartutako gaixotasun bat da. Eta honezkero 290.000 kasu baino gehiago diagnostikatu dira. Horregatik Europako Parlamentuak estatu kideei Suediak egindakoa aintzat hartu dezatela eskatu die (, ). Artean Madrilgo Lan Arloko epaitegiak langile bati ezgai agiria eman zion 2011. urtean hipersentiberatasun elektromagnetikoa zuela onartuz .\nBeraz, estatu batek, Europako Parlamentuak, epaile batek… elektrohipersentiberatasuna onartu badute zergatik ez da onarpen hori ofizial egiten? Zergatik ez zaie horrelako gaixotasuna pairatzen ari direnei haien mina onartzen? Zeren eta mina izugarria omen da. Hainbesterako ezen orain dela oso denbora gutxi Madrilgo pertsona batek bere buruaz beste egin baitzuen . Eta bitxikeria bat: diotenez Gro Harlem Brundtlandek, Garapen Jasangarria kontzeptu ospetsuaren amak, kazetariei telefono mugikorrak erabiltzea debekatzen zien elektrosentibera omen zelako; albiste hau publiko egin zenean OMEren zuzendaritza utzi behar izan omen zuen .\n Europako Parlamentuaren 2008/2211(INI) ebazpena, 2009ko apirilaren 2koa. (lotura)\n Europako parlamentuaren 1815 (2011) ebazpena, 2011ko maiatzaren 27koa. (lotura)\n “Reconocida la incapacidad a una empleada por síndrome de hipersensibilidad a los móviles” Europa Press, 12/07/2011. (lotura)\n “Comunicado de prensa de la Plataforma Estatal contra la Contaminación Electromagnética: Ante el suicidio el miércoles 28 de noviembre de Ángela Jaén, vecina de Pinto, Madrid, electrohipersensible (EHS) y afectada en su vivienda por las antenas de telefonía móvil”. (lotura)\n “El lobby de la telefonía móvil ¿ante los tribunales?” – Miguel Jara (lotura).\n“Orduan, ez da telefono mugikorrik erabili behar?”.\nArgi dago, eta nik ere ez dut ukatuko, haririk gabeko teknologia asko hedatu dela gurean. Eta orain ezingo genuke haririk gabeko teknologia hori gabe bizi. Ez genuke jakingo. Baina gizarteari gaiari buruzko informazioa helaraztea ezinbestekoa da. Areago ez zaidalako iruditzen interneten gaiari buruz zabaltzen ari diren aldekoen eta kontrakoen arteko eztabaidak inor informatzeko gai direnik. Hori ez da informatzeko bidea, estatuak eta eragile ofizialek dute betebehar hori. Bestela bakoitzaren iritzi xumean oinarritutako informazio bilaketak ez duelako emaitza fidagarririk probesten. Informazio hori da gizarteari zor zaiona. Eta informazio horrekin hartuko dira hartu beharreko erabakiak.\nBaina informazio hori iristen den bitartean haririk gabeko teknologia hemen dago, gure artean. Eta izugarri handitzen ari da teknologia horren kontsumoa. Nire helburua ez da gizarteak haririk gabeko teknologia edo telefono mugikorrak ez erabiltzea; ez naiz inozo bat. Baina bitartean gaixotasunak garatzen ari den jendea dago, arazoak dituen jendea, eta horiei ere begirunea zor diegula uste dut. Halaber, gaixotasunik garatu ez baina gaiarekin sentsibilizatuta dagoen jendea ere badago. Eta jende horrek neurriak eskatzen ditu haien etxean, haien eskoletan, haien lanean… eremu elektromagnetiko artifizial hauen eragina ahalik eta baxuena izan dadin. Comisiones Obreras sindikatuak laneko arriskuak prebenitzeko garatu duen lan-protokoloa bezalako neurriak . Edo Osakidetzak argitaratutako gomendioak bezalako neurriak . Edo Gipuzkoako Batzar Nagusiek Europako Batasuneko gomendioekin bat egitea bezalako neurriak . Edo Eibarko antenak herritik 200 metrora aldatzeko erabakia bezalako neurriak . Beraz, han hemenka neurriak hartzen ari dira. Neurriak hartzen dituzten horiek ere eroak edo inozoak dira?\nEta telefono-enpresak ez dira ergelak. Haiek ere atzeak ondo gordeta dauzkate. Irakurri bestela Movistar telefono enpresaren telefono baten gidaliburua. Bertan, besteak beste, esaten dute erradiazio magnetikoaren barneratzea neurtzeko segurtasun probak telefonoa gorputzetik 2cm-tara dagoela egiten dituztela, ohiko erabilera baldintzetan haien esanetan . Nork erabiltzen du telefonoa gorputzetik 2cm-tara? Nik behintzat belarrian itsasten dut. Hurrengoan haiek eurek egiten duten gomendioa jarraituko dut: “telefono mugikorra gorputzetik gutxienez 1,5cm-tako distantziara erabil ezazu” . Edo ASANACEM/EEKNE (Eremu Elektromagnetikoengatik Kaltetutakoen Nafarroako Elkartea) elkarteak argitaratutako Jardunbide Egokien Gidaliburuan jasotzen diren gomendioak .\n “Campos electromagnéticos: Criterios y medidas de Prevención en el ámbito de la Salud Pública y Laboral”. Comisiones Obreras (lotura)\n “Campos electromagnéticos y efectos en salud”. Osakidetza (lotura)\n Gipuzkoako Batzar Nagusien 72/2012 ebazpena, uhin elektromagnetikoak isurtzen dituzten euskarri eta egituren erabilerari buruzkoa. (lotura)\n “Cobertura desde Ipurua: Las antenas de telefonía móvil de las cuatro operadoras se tendrán que concentrar en Eibar en un único punto, junto al depósito de agua”. El Correo (lotura)\n LG-C305 gidaliburua – Movistar (lotura)\n ZTE Skate gidaliburua – Movistar (lotura)\n Jardunbide Egokien Gidaliburua – ASANACEM/EEKNE (lotura)\n“Orain ikastetxeetan, ospitaletan… ezin da antenarik jarri. Ez al da nahikoa horrekin?”\nEz. Aipatu dudan bezala umeak, adibidez, ez daude egun osoan eremu zaurgarri delako horren "babesaren" barnean, gero etxera edo edozein lekura doazenean erradiazio-maila altuak jasotzen egon baitaitezkeelako. Horretan datza legearen zentzugabetasuna: onartzen du umeak erradiazio elektromagnetikoetatik babestu behar direla; baina gero babes hori eskoletara mugatzen du jakinda ume batek etxean eskolan baino denbora gehiago igarotzen duela! Ez du zentzurik. Iruñeko Virgen del Camino ospitalearen ondoan dauden antenek zentzurik ez duten bezala. Edo Iruñeko Basoko Dorrearen gainean haurtzaindegi baten eta ikastetxe baten ondoan dauden antenek zentzurik ez duten bezala. Edo Iruñeko Larraona ikastetxearen gainean dauden antenek zentzurik ez duten bezala . Edo fatxadetan kaletik 2 metro eskasera jartzen hasi diren antena txiki eta ezkutuek zentzurik ez duten bezala .\nEta zentzurik ez duen beste gauza bat telefono mugikorrek behar dituzten eremu elektromagnetikoak mugatzen den bitartean eskoletan WiFia sartzea da. Izan ere WiFiak ere eremu elektromagnetikoak sortzen ditu. Eta ez du balio esatea ondoko irratiak ere eremu elektromagnetikoei esker funtzionatzen duela. Arestian aipatu dudan bezala irratia hartzaile moduan baino ez duelako lan egiten. Baina WiFiaren kasuan desberdina da. Egia da telefono-antenek baino askoz ere potentzia txikiagoa dutela. Baina, alde batetik, WiFia erradiatzen duen antena gugandik telefono-antena edo irrati-antenak baino askoz ere gertuago egoten da gehienetan. Eta beste aldetik, WiFian konektatuta dagoen telefonoak edo ordenagailuak ere uhin elektromagnetikoaren igorle bezala lan egiten du sarera konektatuta dagoenean, beraz, erradiazioa gorputzetik oso gertu igortzen da.\nWashingtongo Unibertsitateko ikerlari den Henry Laik 3000 ikerketa aztertu eta gero onartzen du ez dagoela emaitza argirik. Orain arte WiFiari buruzko ikerketen erdiak eragina badagoela diotelako eta beste erdiak eragina ukatzen dutelako . Baina BBC kateak egindako “WiFi: A Warning Signal” dokumentalean Ingalaterrako eskolako gela batean WiFiak eragiten duen erradiazioa telefono-mugikorren antena batek eragiten duena baino 3 aldiz handiagoa dela esaten da .\nModu batean edo bestean, WiFia eskoletatik, ospitaletatik, liburutegietatik eta beste hainbat eremu publikoetatik kentzen ari dira Ingalaterra, Frantzia, Alemania, Kanada, Austria edo Suitzan (  ). Aitzitik, gurean eskola 2.0 programa abian da eta bertan, besteak beste, WiFia jartzen ari dira programa honetan parte hartzen duten eskoletan. Nire ustez WiFia gelatik bertatik mugitu gabeko erabilera batentzat ez da horren beharrezkoa. Hori bera pentsatuko zuten Lezoko ikastetxeko gurasoek. Eta Hezkuntza sailak, mendekuz, ordenagailu berri guztiak kendu zizkien .\nLaburbilduz, baliteke WiFiaren kasuan gauzak telefono mugikorren auzian bezain “argi” ez egotea. Baina haurrek eskoletan WiFiaren eraginpean igarotzen duten ordu kopurua jakinda nire iritzia da hobe dela zuhurtziaz jokatzea.\n Infoantenas – Ministerio de Industria, energia y turismo (lotura)\n Iruñerriko pikoantenak – Mapa (lotura)\n “Posibles riesgos del mundo WiFi” – BBC, 2007ko maiatzaren 21 (lotura)\n “La Bibliothèque Nationale de France renonce au WiFi” - Prentsa Oharra (lotura)\n “Es peligrosa la tecnologia WiFi” – Discovery Dsalud, 2007ko iraila, 97. Alea. (lotura)\n “Regierung beschlossen, um die Installation von Wi-Fi-in ihren Schulen bis zum zertifizierten Wissenschaft ungefährlichen verschieben” Frankfurt, Germany (lotura)\n “Educación retira 45 portátiles de una escuela de Lezo pocos días después de instalarlos” – Deia, 2011ko otsailaren 19a (lotura)\n“WiFiaren kontra joatea gizartea informatzearen kontra joatea da”.\nEz nago horrekin batere ados. Esaten da bai informazioaren aroan bizi garela. Eta egia da internet izan dela informazio hori eskuragarri bihurtu duen tresna nagusia. Baina ez dut uste WiFia denik internetera sartzeko modu ez bakarra ez eta onena ere. Kontu honetan ez naiz batere aditua, baina entzun dut WiFia ez dela batere segurua (pribatutasunaren aldetik esan nahi dut). Dakiena erraz sartu daitekeela sare berdinean dagoen beste baten gailuan. Ez dakit. Baina nik bankuetan ez dut WiFirik ikusi. Internetera sartzeko eta informatzeko modu gehiago (eta hobeak) daudela uste dut; batez ere horietako batzuk balizko kalte eragileak baldin badira.\n“Horrelako ideiekin alarmismoa besterik ez da zabaltzen gizartean”.\nNire asmoa ez da gizartea asaldatzea. Honekin argi utzi nahi dudana da ezin dela esan telefono mugikorrek edota WiFiak erabiltzen duten eremu elektromagnetikoek gugan eraginik ez dutenik. Eta horregatik zuhurtzia eskatzen dut. Zuhurtzia teknologia hau neurririk gabe hedatzen hasi baino lehen. Europako Parlamentuak 2008.ko 2007/2252(INI) ebazpeneko 21, 22 eta 23. puntuetan eskatzen duen zuhurtzia bera: Bioinitiative txostena aintzat hartu dadila eta 0,1 Mhz eta 300 Ghz arteko frekuentziei dagozkien araudiak zorroztu daitezela 1999. urteko neurriak zaharkituta geratu direlako .\nEuropar Batasunaren Itunaren 191. artikuluak osasunarengan edo ingurumenean eragin daitezkeen balizko kalteei aurre egiteko Zuhurtzia Printzipioa onartzen du baldin eta eraginen kaltegabetasunari buruz zalantzarik balego. Hau da, ez badago argi zerbaitek kalterik eragingo ez duela Zuhurtzia Printzipioa aplikatu behar da balizko kalte horiek gerta ez daitezen. Beno, ba nire ustez ez dago argi telefono mugikorren eta WiFien eremu elektromagnetikoek kalterik eragiten ez dutela. Beraz, Zuhurtzia Printzipioa aplika dadila.\n Europako Parlamentuko 2008.ko iralaren 4ko 2007/2252(INI) ebazpena (lotura)\n Europar Batasunaren Ituna (lotura)\n10 December 2012 at 09:19\t| #\nBikaina egindako lana! Eztabaida hain modu xehe eta dokumentatuan aurkezteagatik zorionak ematea besterik ez zait gelditzen.\n10 December 2012 at 17:38\t| #\nNeri ere asko gustatu zait!


Hartzidura laktikoa | Biología | Xuletas, chuletas para exámenes, apuntes y trabajos\nEscrito el 18 de Junio de 2018 en vasco con un tamaño de 4,89 KB\nMetabolismoaren 2 faseetako bat da, produktu organikoak degradatzen direnekoa, eta energia askatzen da. Biomolekula konplexuen loturak apurtzen dira eta beste molekula sinpleago bihurtzeko. Katabolismoaren ezaugarri nagusia: degradazio-\nprozesu oxidatiboa da. Produktuak, molekula txikiak izaten dira. Katabolismoan askatzen den energia ATPren loturetan gordetzen da, beste jarduera batzuetan erabilktzeko. Katabolismoaren helburua energia erabilgarria lortzea da (ATP aren sintesia egiten da), horrela Anabolismoaren kontsumo energetikoa "ordain" dezakegu.\nk.Aerobioa: Azken elektroi-hartzailea edo oxidatzailea oxigeno molekularra (O2) da. Erreduzitu eta ura (H2O) eratzen du.\nk.Anaerobio: Azken elektroi-hartzailea edo oxidatzailea ez da oxigeno molekularra, beste substantzia bat baizik.\nProzesu kataboliko horretan, elektroien azken hartzailea molekula organiko bat da. Gainera, prozesu horretan ez du arnas kateak parte hartzen. Hori dela eta, prozesu anaerobiko bat da, ezin baita aireko oxigenoa erabili azken hartzaile gisa. Errentagarritasun energetikoa oso txikia da, prozesu aerobiko batekin alderatuz gero. Azken produktuaren izaeraren arabera ondoko hartzidura-\nMota hauek bereiz ditzakegu:\nHartzidura alkoholikoa, hartzidura laktikoa, azetikoa, hartzidura butirikoa\nBiomolekulak konplexuak eraikitzeko erreakzio kimiko multzoa. Molekula sinple batzuetatik, C-C lotura berriak eratzen dira, molekula konplexuagoak lortu arte. Prozesu anabolikoak, erreduktoreak dira, beraz, energia xurgatzen da (ekarpen energetiko bat behar dugu). Behar energetiko hauek, katabolismoari esker asetzen dugu.\nAnabolismoaren helburua, biomolekula konplexuak egitea da\nKrebs: bide kataboliko bat da, gluzido, gantz-\nAzido eta aminoazidoen oxidazioan parte hartzen duena. Gluzidoen katabolismoan, bide metaboliko hau arnasketaaerobioaren fase bat da (glukolisi eta arnas katearekin batera). Zelula eukariotoetan Krebs zikloa mitokondrioen matrizean burutzen da, eta prokariotoetakozitoplasman.\nb-oxdazioa: lipidoen katabolismoaren fase bat da, gantz-azidoak oxidatzen dituena, azetil-CoA eta molekula erreduzituak (NADH eta FADH2) sortuz. Prozesu honek energia asko askatzen du.Bizidunen gantz azidoek\nkarbono kopuru bikoitia dute haien molekuletan. Beta oxidazioa prozesu ziklikoa da, eta ziklo honen bira bakoitzean oxidatzen den gantz azidoak bi karbono galtzen ditu. Zenbat eta luzeago izan gantz azidoa (zenbat eta C gehiago), orduan eta bira gehiago emango ditu beta oxidazioan.\nhartzidura fosforilazio oxidatibo Glukosaren oxidazio osoa arnas katea prozesu metaboliko katabolismo hartzidura alkoholikoa


2017 abril 12 | Bai Horixe – Bizargorri\n12-04-2017 | 8:06 |\nOspakizun handi asko da egunotan han-hemen. Aste Santua delako, batetik; udaberriak aurten, zozomikoteen ondoren, eguraldi gozatsu zoragarriak dakartzalako, bestetik; eta, hori guztia berez aski ez balitz bezala, gainera, festa, turismo, plaia, trafiko, prozesio, shopping, kanpin, putin, pintxo, jatetxe, taberna eta mordo-plazetara jende-bailarak biltzen eta pilatzen eta nahas-mahasten ari direlako nonahi, erruz eta amorruz. Festa, edota zoriona, jende bilera ilera ibilera handiekin bat egiten dugu. Zenbat eta jende gehiago, orduan eta ospakizun hobea. Hori dirudi dela lege eta arau. Kaka zaharra. Ut!\nHorietan guztietan eta gisa bereko askoz ere gehiagotan ibilitako batek, eskarmentuz beraz, aitortzen du, hori guztia faltsua dela, istant bateko pilula engaiagarri bezain engainagarria dela; aitortzen du, egiazko festa edota bizipoza norberak berarekin daramala, hala eraman ere, nola laratzak berarekin ohi daraman etxeko sua: bazter babesean kontent beti, arian-arian zirt-zart beti, ñir-ñir kantu eztian beti, noiz sugar bizi bero, noiz txingar gori epel… Eta, azken batean, aitortzen dut, sukatutu naizela; oilalurrak nauela zoritu.\nFesta handiak, ospakizun sonatuak behar ditugu, agidanean, bizirik eta pozik gaudela geure buruari demostratzeko. Korrika, ETAren desarmatzea, musika emanaldi erraldoia, Aberri Eguna, Jesusen jesusenak… Korrika gabe eguneroko ttipi-ttapa hobea denean, oraingo bakea lehen ere aspaldi asmatua zegoenean, etxeko salan norbera kantari zorion beteko denean, aberria bihotz-begietan daramagunean, Jesusenak jesukristok ere sinesten ez dituenean…\nHirurogeitaka urte, motzetan pasa eta pozetan jasan dituen honek, hemen gaur aitortzen du, etxe barruko bakea eta isila bezalakorik ez dagoela ezer munduan; aitortzen du, goizero oinez nahiz bizikletan, etxe bueltan egindako ibilia bezalako botikarik ez dagoela osakidetzan; aitortzen du, eskuan behatzak baino gehiago ez dela mahaian konpainiarik behar, desio ona sesio eta presio txar gerta ez daitezen maiz; aitortzen du, askori askotan gertatu izan zaiola, gutxia (etxea, isila, barea, bakardadea) gutxietsi, eta askoa (plaza, zarata, ardaila, jendetza) higuin iritzi; aitortzen du, eguneroko martxa beti-batekoa dela onetan onena; aitortzen dut (azkenik eta kito), janean eta edanean, etxeko atsedenean, maitea aldamenean, besterik ez dela behar azkenean…, zorionean.\nFray Luis Leonena: «Bai benetan dohatsu / mundu-hotsari itzuri doana, / eta lurrean jakintsu / bakanen igualtsu / bideska isilez dabilana». Gure Lizardirena: «Ai, nolako zoroak / gauez kalerik kale / ibil oi-diranak/. Arkiko aal-dituzte / asun miñez beterik / iñoiz beren oiak…!». Baita Pessoa-ren hura ere: «Deus espero ez baduzu, egunak ekarritakoa, denik ttipiena izanik ere, aski izanen duzu»… Hirurek ere ez dute ez denik esaten: urte luuuzeetako mundu hotsak eta gau ibiliak eskarmentua dakar, nahi eta nahi ez. Izan ere, zeinek esan behar zidan niri, astelehen goiza nahiago izango nuela ostiral arratsaldea baino!\nBeraz, iritsia naiz dagoeneko nire lezioa munduari emateko puntura. Placido Mugicak dio “edanda nago” esaten dela euskaraz “convencido”. Ni, edanda ez, zentzuna neure gain dudala, konbentzitua naiz, uste osoko nago: ospakizunak lehenago festa eta iskanbila ziren; gaur egun, ordea, festak eta iskanbilak eta jendetzak ospa-kizun bihurtu zaizkit, ospa egin kizun, ospa egiteko motibo, xede eta arrazoi. Ospatu zuek nahi duzuena; nik, ospa etxera!